钦定古今图书集成/明伦汇编/官常典/第755卷 > 刘廷标 王运开〈弟运闳〉
## 钦定古今图书集成/明伦汇编/官常典/第755卷 > 刘廷标 王运开〈弟运闳〉

按《明外史忠义传》：“刘廷标，字霞起，上杭人。王运开，字
子朗，夹江人。廷标由贡生历永昌府通判。运开举于
乡，为永昌推官。土酋沙定洲之乱，黔国公沐天波走
永昌，及孙可望等入云南，驰檄谕天波降。时运开摄
监司事，廷标摄府事。方发兵守澜沧，而天波将遣子
纳款，谕两人以印往，两人坚不予，各遣其家人走腾”
越。永昌士民闻贼所至屠戮，号泣于运开门，乞纳款
以纾祸。运开不可，慰遣之。又诣廷标，廷标曰：“贼伎俩，
吾素知之，若辈勿虑。且他城之降而屠者亦多矣。”众
益哭，廷标取毒酒将饮，乃散去。两人相谓曰：“众情如
此，吾辈惟一死自靖尔。”是夕，运开先自经。廷标闻之
曰：“我老当先死，王公乃先我邪？”遂沐浴赋诗三章，亦
自经。两家子弟自腾越来奔，丧厝毕复返。可望等重
两人死节，求其后；或以运开弟运闳对，即聘之。行至
潞江，谓其仆曰：“吾兄弟可异趣邪？吾死，若收吾骨与
兄合葬！”遂跃入江死。